Windows Phone

Windows Phone bol operačný systém pre mobilné telefóny vyvinutý spoločnosťou Microsoft. Jeho predchodcom bol Windows Mobile. Bol zameraný na užívateľský (nie firemný) trh a jeho podpora skončila 10. decembra 2019.

História 
Microsoft predstavil Windows Phone 15. februára 2010 na Mobile World Congress 2010 v Barcelone a na trh bol bol uvedený v Európe, Singapure, Austrálii a Novom Zélande 21. októbra 2010, v USA a Kanade 8. novembra 2010, v Ázii v roku 2011. Windows Phone obsahuje grafické používateľské rozhranie s dizajnovým jazykom s názvom Metro. Posledná verzia bola Windows 10 Mobile.

8. októbra 2017 Joe Belfiore oznámil, že práca na systéme Windows 10 Mobile sa blíži ku koncu z dôvodu nedostatočného preniknutia na trh a nedostatku záujmu vývojárov aplikácií. V januári 2019 Microsoft oznámil, že podpora pre Windows 10 Mobile skončí 10. decembra 2019 a že užívatelia Windows 10 Mobile by mali prejsť na iOS alebo Android telefóny.

Prístroje s operačným systémom Windows Phone 
Dňa 11. februára 2011 oznámilo združenie firiem Microsoft a Nokia, že Windows Phone bude v budúcnosti preferovaný operačný systém na smartphone platformách Nokia. Prvou verziou bol Windows Phone 7.

29. októbra 2012 bola vydaná verzia 8. S touto verziou boli vydané všetky Nokia Lumia telefóny radu 520 a vyšší (novší). Tento operačný systém používali aj telefóny iných spoločností, ako modely "HTC Windows Phone 8S" a "8X", ďalej modely "Samsung Ativ S", "Huawei Ascend W1", či niektoré modely od Prestigio.

Dva roky nato vyšla aktualizácia 8.1, ktorá okrem iného obsahovala "notifikačnú lištu" a synchronizované záložky medzi (novým) Internet Explorerom 11 a inými zariadeniami Microsoft. Tiež bola pridaná Cortana. Všetky telefóny s Windows Phone 8 dostali aktualizáciu na Windows Phone 8.1.

21. januára 2015 bola vydaná najnovšia, súčasná verzia, Windows 10 mobile.

Či je telefón vhodný na aktualizáciu na Windows 10 sa dozviete spustením oficiálnej aplikácie od Microsoftu, ktorá skontroluje telefón.

Bezpečnosť aplikačnej platformy 
Technológia aplikačnej platformy Windows Phone slúži ako základ pre aplikáciu Windows Store na systémoch Windows 8 a novších.

Každá aplikácia, ktorá je spustená, musí mať buď digitálny podpis od certifikovaného autora (získateľné cez Microsoft Store), alebo byť priamym partnerom firmy Microsoft.

Používa sa tu tzv. systém komôr. Tieto komory určujú čo aplikácie môžu vykonávať a k akým dátam majú prístup. K takýmto údajom patria geografická poloha, súbory iných aplikácií (kontakty, správy, ...), mikrofón, kamera, či dočasná pamäť klávesnice. Všetky aplikácie sa spúšťajú v izolovanom prostredí od ostatných, v tzv. sandboxe (pieskovisku). Zmena kategórie "komory" nie je možná za behu programu, iba pri jeho inštalácii a používateľ musí tieto povolenia odsúhlasiť.

Prehliadač 
Windows Phone 8 používa prehliadač Internet Explorer 10. Vo verzii Windows Phone 10 je dostupný už aj prehliadač Microsoft Edge.

Prehliadač beží vo svojom vlastnom izolovanom sandboxe, čo mu znemožňuje čítať dáta iných aplikácií (ani iným aplikáciám neumožňuje získať napr. súbory Cookies či históriu prehľadávania). Nie je možné ani používať tzv. pluginy. Prehliadač má tiež podporu so systémom Microsoft SmartScreen, ktorý je ďalším z bezpečnostných prvkov. Tento pri navštívení stránok "so zlou povesťou" zobrazí správu, že nie je bezpečné pokračovať.

Obchod Windows Store 
Všetky aplikácie nahrané do Windows Store podliehajú viac-stupňovej kontrole. Každá aplikácia je kontrolovaná rôznymi bezpečnostnými algoritmami, zahŕňajúc antivírové procedúry.

Aktualizácie 
Jediný spôsob ako aktualizovať telefón je skrz vstavanú službu Windows Phone update service.

Ochrana dát 
Prístup k disku je chránený klasicky PINom prípadne ďalším heslom. IT odborníci môžu telefón na diaľku "vymazať". Rovnako môžu urobiť aj používatelia cez Outlook Web App. Tiež môžu stratený/odcudzený telefón rovnakým spôsobom aj lokalizovať.

Celý úložný priestor telefónu je tiež možné zašifrovať pomocou technológie BitLocker.

Všetka komunikácia telefónu so službami Microsoftu ako SkyDrive, či mail je šifrovaná spojením SSL. Komunikácia medzi kritickými obchodnými aplikáciami je šifrovaný algoritmami AES s dĺžkou kľúča 128 či 256 bitov.

Pozri aj 
 Microsoft Silverlight
 Microsoft XNA
 Zune HD

Referencie

Iné projekty

Externé odkazy 
 windowsphone.com domovská webová stránka produktu
 Windows Mobile – stredisko vývojárov
 Windows Phone for government

Zdroj 

 
Operačné systémy firmy Microsoft
Operačné systémy pre mobilné zariadenia